વાસણ કરતો, લોન્ડ્રી કરતો પુરુષ ખાવામાં શું પામે છે ? ઘણું ખરું સેન્ડવીચ, તૈયાર પીઝા કે ફાસ્ટફૂડ ખાઈને એ લોકો પેટ ભરે છે. કારણ મુખ્ય તો એ કે ઘરની મહિલા પણ નોકરી માટે સવારથી દોડતી હોય. ત્યારે ખાય શું અને ખવડાવે શું ? રોચેસ્ટરમાં રહેતા ગુજરાતી કવિ પ્રીતમ લખવાણીના સાસુ તેમને ત્યાં અમેરિકામાં આવ્યા હતા. સાસુજીએ ફૂલકા રોટલી ઉતારી જમાઈરાજની થાળીમાં મૂકી ત્યારે દસકાઓથી અમેરિકા રહેતા લખવાણી હક્કા-બક્કા થઈ ગયા. તેમણે સાસુમાને પૂછ્યું, ‘આ કયો પદાર્થ છે ?’ ફૂલકા રોટલી જોયે વરસો થઈ ગયા હતા એટલે રોટલીનો આકાર પણ ભૂલી ગયા હતા. ચાલીસ-પચાસ વર્ષ જેમને અમેરિકામાં રહે થઈ ગયા છે એમને ‘આ અબ લોટ ચલે’નું ગીત ગણગણવાનું મન થાય છે, પણ હવે શું થાય ? સબ કુછ લૂંટા કે હોંશ મેં આયે તો ક્યાં હુઆ ? ભારતમાં સ્ત્રીઓ અફસોસથી કહેતી હોય છે, ‘શું થાય સ્ત્રીનો અવતાર છે !’ તેમ અમેરિકામાં પુરુષો કહે છે, ‘શું થાય પુરુષનો અવતાર છે !’